Fyrir hátíðarblaðið fengum við þrjá hönnuði til þess að horfa yfir veginn 2019 / 2020 . Það eru Hafsteinn Júlíusson , Auður Gná Ingvarsdóttir og Bríet Ósk Guðrúnardóttir . Þau fengu m.a. öll spurninguna : Hvað telurðu að sé mesta áskorunin fyrir hönnuði og arkitekta á næstu árum ? Þetta eru svör þeirra : Bríet : „ Mér þætti áhugavert að sjá meiri sjálfbærni , að hönnuðir og arkitektar muni í meira mæli nýta þá hluti sem eru nú þegar til staðar , held að þeir muni sjá tækifærin í því sem til er . Mér finnst allt of mikið af því að fólk sjái ekki möguleikana í því sem það á heimafyrir og vilji henda öllu út . “ Hafsteinn : „ Að vera „ orginal “ og að hrinda í framkvæmd nýjum og ferskum hugmyndum sem hafa ekki sést áður . Leita eitthvað lengra en á Pinterest , fá innblástur úr öðrum áttum og prófa eitthvað sem er tilraunakennt . Ég segi oft að mælikvarði á góða og framúrstefnulega innanhússhönnun sé þegar þú þarft smátíma til að að átta þig á hvort eitthvað sé fallegt , sem þýðir það að þú hefur væntanlega ekki séð það áður , að hönnunin komi notendum skemmtilega á óvart . “ Auður : „ Helsta áskorunin er og verður umhverfið , að nota hönnun og arkitektúr til að stuðla að betri nýtingu og að betur sé farið með jörðina . Þetta er að verða gömul saga og ný , en fólk verður að fara að hugsa út í að við getum ekki lengur hlaupið til og keypt hluti og losað okkur svo við þá eftir nokkur ár , þannig að næsta trend verður vonandi ákveðin nægjusemi , mínimalismi gæti bara farið að koma aftur . Hönnun á húsgögnum og fylgihlutum fyrir heimili er líka að breytast meira í þá átt að hlutir eru ekki fjöldaframleiddir . Sumir hönnuðir eru farnir að gera hluti og húsgögn sem eru næstum á mörkum myndlistar og hönnunar og endurvinnsla þarf að eiga sér stað . Í dag er til dæmis hægt að kaupa teppi sem framleidd eru eingöngu úr fiskinetum sem tekist hefur að hreinsa úr sjó . Náttúruleg efni eins og korkur á mikið inni og kemur vonandi til með að sjást meira og svona mætti lengi halda áfram . “ Kíktu í hátíðarblað Húsa og híbýla þar sem Hafsteinn , Auður og Bríet horfa yfir farinn vel og spá í það sem er framundan í faginu .